《大风登小雷尖眺大阑山》
清代·姚燮

昆崙九蜺垂明河，吹台玉级森駊騀。天教太乙锁伊阙，珊瑚倒绾赪云柯。

银飙画雪沙扬波，挂空笠带飘如莎。翠屏八面走龙辇，客独揽马胭脂坡。

指顾峦坳开溟渤，似有群鸦战孤鹘。猎道榛芜烟莽苍，戍堠旌旂日凄没。

青罴脱阱虎逃穴，剔索南朝阵亡骨。铜梁铁柱两关龁，线路蛛丝动青发。

空濛激我歌声哀，地垠霹礰鸣虺虺。山川小劫干戈尽，鸾鹤中霄环佩来。

仙之人兮来复回，东隅若木无遗灰。眼前石壁何时开，窅然三女横蛾眉。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。